Cali isch als Salsastadt bekannt und so sind mir ufs Wuchenend da ane cho, zum erlebe und gseh, wie das da im Usgang zue und her gaht. Mir sind extra ines Hostel, wo ide Noechi isch vom Usgangsviertel. Im Hostel hends gratis Salsastunde abote und die hend mir denn au gnutzt. Mir hets riesige Spass gmacht und so bin ich grad alli 3 Abige i die Stunde gange:-)    Uf dae Suechi nach dae richtige Party sind mir leider am Dunnstigabig achli enttuescht worde, denn alli grosse Salsotecas sind leer gsi... Am Friitig und Samstig hends mir denn aber richtig laessig gha. Am Friitig sind mir inen  reine Salsaclub, pumpevolle und die meiste Luet am Tanze. D Stimmig isch super gsi, mer het gmerkt, dass alli happy sind, wenns choend tanze und singe:-) Mir sind mit es paar Kolumbianer in Kontakt cho, hend achli plauderet und das Ambiente gnosse. Mir hend ebefalls versuecht achli z tanze, aber so flink wie die Ieheimische hend mir uesi Fuess bi wietem noed choene bewege   !    Am Samstig het sich im Hostel e Gruppe bildet, dezue sind na zwei Ieheimischi cho, und so sind mir denn in Usgang. Die zwei Kolumbianerinne hend ues es anders Stadtviertel zeigt, wo mir mitem Taxi anegfahre sind. Es het ei Disco a de andere gha doet, d Stimmig isch au da super gsi und d Musik gmischt, aber dae groescht Teil Salsa. Mir hend gfunde, was mir gsuecht hend z Cali, het u Spass gmacht:-)    D Stadt selber buetet noed wuerklich viel. Mir hend s Stadtzentrum bsuecht, sind aber schnell wieder zrugg im Hostel gsi, wells ues doet im Garte viel besser gfalle het. Ich han eis, zwei Sache postet und s lustigste isch gsi, woni e Jeans apobiert han. Ich han naemlich noed schlecht gstuunt, wos es "Fuedlipolster" drin gha het und d Verkauferin mir ganz stolz verzellt het, s Fuedli heg so 3cm meh Volume! Ich han denn  Jeans postet, aber s Polster hani usegnoh:-)    Cali isch ebe au bekannt fuer Schoenheitschirurgie und "Schoen si" isch sehr wichtig. Vieli hend da nueme ganz die natuerliche Koerperforme... Das zieht en huufe Manne us aller Welt a, wo nu mal woend gseh, obs da wuerklich die schoenste Fraue findet:-)